2 แบรนด์มือถือดังแถลงขอโทษ ติดตั้งแอปกู้เงิน ถ้าต้องการถอนแอป ติดต่อได้ที่ศูนย์บริการ
.
กรณีที่สภาองค์กรของผู้บริโภค ออกแถลงการณ์เตือนประชาชนหลังมีรายงานจากผู้ใช้งานหลายรายพบว่า แอปฯ กู้เงินเถื่อน เช่น “สินเชื่อความสุข” และ “Fineasy” ถูกติดตั้งมาพร้อมกับระบบปฏิบัติการในรูปแบบ System App บนสมาร์ตโฟน 2 ยี่ห้อ โดยไม่สามารถลบออกได้ และยังสามารถเข้าถึงข้อมูลส่วนตัวของผู้ใช้งาน เช่น รายชื่อผู้ติดต่อและเบอร์โทรศัพท์ อีกทั้งการฝังแอปฯ อยู่ในระบบของสมาร์ตโฟน ทำให้ผู้ใช้งานทั่วไปไม่สามารถควบคุมหรือป้องกันการเข้าถึงข้อมูลส่วนตัวได้อย่างมีประสิทธิภาพ
.
ที่สำคัญ การแอบติดตั้งซอฟต์แวร์โดยไม่ได้รับความยินยอมจากผู้ใช้ นับเป็นการละเมิดสิทธิขั้นพื้นฐาน และเสี่ยงต่อการนำข้อมูลไปใช้ในทางที่ผิด เช่น การล่วงละเมิดทางการเงิน หรือ การหลอกลวงโดยแก๊งคอลเซ็นเตอร์ จึงเรียกร้องไปถึงหน่วยงานภาครัฐที่เกี่ยวข้องร่วมด้วย ทั้งกระทรวงดิจิทัลเพื่อเศรษฐกิจและสังคม สำนักงานคณะกรรมการคุ้มครองข้อมูลส่วนบุคคล กสทช. สคบ. และธนาคารแห่งประเทศไทย เร่งตรวจสอบและแก้ไขปัญหาที่เกิดขึ้น เพื่อคุ้มครองผู้บริโภคที่อาจนำไปสู่ปัญหาภัยทุจริตทางการเงินออนไลน์
.
ล่าสุด OPPO และ realme ประเทศไทยได้ออกแถลงการณ์ขอโทษกรณีแอปฯ Fineasy ที่ติดตั้งมาพร้อมสมาร์ตโฟน ระบุว่า ทั้งสองแบรนด์ยืนยันให้ความสำคัญกับความปลอดภัยและความเป็นส่วนตัวของผู้ใช้งาน ขณะนี้ทั้ง 2 แบรนด์ กำลังเร่งแก้ปัญหานี้อย่างเร่งด่วน ขณะที่ แอปฯ Fineasy ได้ลบฟังก์ชั่นเกี่ยวกับการกู้ยืมเงินออกแล้ว และคงไว้เฉพาะฟีเจอร์บริการ หากผู้ใช้งานต้องการถอนการติดตั้งแอปฯ ในทันที สามารถติดต่อศูนย์บริการลูกค้า OPPO และ realme ได้ทันที และทั้ง 2 แบรนด์จะหยุดการติดตั้งแอปฯ ประเภทสินเชื่อทั้งหมดที่ติดตั้งไว้ล่วงหน้าด้วย
.
#สำนักข่าววันนิวส์